കടവുപുഴയില് ടൂറിസം പദ്ധതി നടപ്പിലാക്കാന് സാധ്യതാ പഠനം കോന്നി: മലയാലപ്പുഴ പഞ്ചായത്തിലെ കടവുപുഴയില് ടൂറിസം പദ്ധതി നടപ്പിലാക്കാന് അഡ്വ.കെ.യു.ജനീഷ് കുമാര് എം.എല്.എയുടെ നേതൃത്വത്തില് സാധ്യതാ പഠനം നടത്തി. ഹാരിസണ് എസേ്റ്ററ്റില് മാനേജര് ബംഗ്ലാവ് കേന്ദ്രമാക്കിയുള്ള ടൂറിസം പദ്ധതി തയാറാക്കാനുള്ള പരിശോധനയാണ് നടന്നത്. കോന്നി ടൂറിസം ഗ്രാമത്തിന്റെ ഭാഗമായുള്ള മാസ്റ്റര് പ്ലാനില് കടവു പുഴയേയും ഉള്പ്പെടുത്തും.ബ്രട്ടീഷുകാര് നിര്മ്മിച്ച മാനേജര് ബംഗ്ലാവ് പുനര്നിര്മ്മിച്ച് സഞ്ചാരികളുടെ കേന്ദ്രമാക്കി മാറ്റും. എസേ്റ്ററ്റിനുള്ളിലെ റോഡുകള്, വെള്ളച്ചാട്ടം തുടങ്ങിയവയെല്ലാം ടൂറിസം പദ്ധതിയുടെ ഭാഗമാകും. പ്രധാനമായും എസേ്റ്ററ്റ് റോഡില് വിനോദ സഞ്ചാരത്തിന്റെ ഭാഗമായി സൈക്ലിങ് ആരംഭിക്കാനാണ് തീരുമാനം. മൗണ്ടന് ടെറൈന് ബൈക്ക് എം.റ്റി.ബി റൈഡറും ട്രെയിനറുമായ ആലുവ സ്വദേശി ഷഗ്സില് ഖാന്റെ നേതൃത്വത്തിലുള്ള അഞ്ചംഗ സംഘമാണ് സൈക്ലിങ് സാധ്യത പരിശോധിച്ചത്. എസ്റ്റേറ്റിലെ കുന്നുകളിലേക്കുള്ള മണ്പാതകള് സൈക്ലിങ്ങിന് ഏറ്റവും അനുയോജ്യമാണെന്ന് സംഘം അഭിപ്രായപ്പെട്ടു. 200 മുതല് 600 വരെ കിലോമീറ്റര് റൈഡുകള് ഇവിടം കേന്ദ്രീകരിച്ച് സംഘടിപ്പിക്കാന് കഴിയുമെന്നും സംഘം അഭിപ്രായപ്പെട്ടു.മനോഹരമായ പ്രകൃതി ഭംഗിയോടു കൂടിയ കുന്നും മലകളും ദീര്ഘദൂര കാഴ്ച സമ്മാനിക്കുന്ന കടവുപുഴയില് ഉപയോഗിക്കാതെ കിടക്കുന്ന ക്വാര്ട്ടേഴ്സുകള് നവീകരിച്ച് സഞ്ചാരികള്ക്ക് താമസ സൗകര്യമൊരുക്കും. എസേ്റ്ററ്റ് റോഡില് കുതിര സവാരി നടത്തുന്നതിനുള്ള സൗകര്യവും ഏര്പ്പെടുത്തും. പക്ഷികളെയും ചന്ദ്രനേയും നക്ഷത്രങ്ങളേയും നിരീക്ഷിക്കുന്നതിനുമുള്ള സൗകര്യങ്ങളും കടവുപുഴയില് ഏര്പ്പെടുത്താന് കഴിയുമെന്നും വിദഗ്ദ്ധസംഘം അഭിപ്രായപ്പെട്ടു. കല്ലാറും കോടമഞ്ഞും വെള്ളച്ചാട്ടവുമെല്ലാം സഞ്ചാരികള്ക്ക് മനോഹര ദൃശ്യങ്ങളാകും നല്കുക എന്നും സംഘം പറഞ്ഞു. എം.എല്.എയോടൊപ്പം ഹോസ്പിറ്റാലിറ്റി കണ്സള്ട്ടന്റ് റെയ്സണ് വി. ജോര്ജ്, ബ്രാന്ഡ് കണ്സള്ട്ടന്റ് രമേശ് രംഗനാഥ്, എം.ടി.ബി ട്രെയിനര് ഷഗ്സില് ഖാന്, ടൂറിസം അഡൈ്വസര്മാരായ ബിനോജ്, ബിയോജ് എസ്. നായര്, എം.എല്.എ ഓഫീസിലെ ടൂറിസം കോഓര്ഡിനേറ്റര് രാജേഷ് ആക്ലേത്ത്, എന്നിവരടങ്ങിയ വിദഗ്ദ്ധ സംഘവും ജനപ്രതിനിധികളായ ജില്ലാ പഞ്ചായത്തംഗം ജിജോ മോഡി, മലയാലപ്പുഴ ഗ്രാമപഞ്ചായത്ത് പ്രസിഡന്റ് ഷീലാകുമാരി ചാങ്ങയില്, വൈസ് പ്രസിഡന്റ് കെ.ഷാജി, ഗ്രാമ പഞ്ചായത്തംഗം ബിജു.എസ്.പുതുക്കുളം എന്നിവരും ഉണ്ടായിരുന്നു.